በተጠናቀቀው የበጀት ዓመት ከ10 ሚሊየን በላይ የሚሆኑ ዜጎች የንፁህ መጠጥ ውሃ ተጠቃሚ ሆኑ
– 2004/2005 የበጀት ዓመት ከ10 ሚሊየን በላይ የሚሆኑ ዜጎች የንፁህ መጠጥ ውሃ ተጠቃሚ ማድረግ መቻሉን የውሃና ኢነርጂ ሚኒስቴር አስታወቀ።በሚኒስቴሩ የሕዝብ ግንኙነትና የኮሙኒኬሽን ዳይሬክተር አቶ ብዙነህ ቶልቻ ለዋልታ ኢንፎርሜሽን ማዕከል እንደገለፁት፤ የንፁህ መጠጥ ውሃ ተጠቃሚ ማድረግ የተቻለው በገጠር 9 ሚሊየን 425ሺ 924 ሲሆን በከተማ 602 ሺ 157 ለሚሆኑ ዜጎች የንፁህ መጠጥ ውሃ ተጠቃሚ ማድረግ ተችሏል።ህብረተሰቡን የንፁህ መጠጥ ውሃ ተጠቃሚ ለማድረግም 25ሺ 121 የመጠጥ ውሃ ተቋማት ለገጠሩ ህብረተሰብ ሲገነባ፤ 52 ከተሞች ላይ ደግሞ አዲስ የመጠጥ ውሃ ተቋማት ግንባታ፣ የማስፋፊያና የመልሶ ማቋቋም ስራዎች ተጠናቀው አገልግሎት መስጠት መጀመሩን አቶ ብዙነህ ተናግረዋል። ይህም በመጠጥ ውሃ አቅርቦት፣ ሳኒቴሽንና ሃይጂን ተቋማትና ፋሲሊቲዎች ቆጠራ ውጤት መሰረት በ2003/2004 የተከለሰውን ሀገራዊ አማካኝ የመጠጥ ውሃ ሽፋንን ከ58 ነጥብ 25 በመቶ ወደ 68 ነጥብ 45 በመቶ ማድረስ ተችሏል ብለዋል።የመጠጥ ውሃ አቅርቦት ተቋማቱን ለመገንባት አዲስና ነባሮቹን የማስፋፋት ስራ በክልሎችና በሚኒስቴር መስሪያ ቤቱ መካሄዱን ገልፀው፤ ለስራውም 4 ነጥብ 8 ቢሊየን የሚጠጋ ብር ወጪ መደረጉን አቶ ብዙነህ ተናግረዋል።የተገኘው ውጤት በሚኒስቴር መስሪያ ቤቱ አስተባባሪነት የክልሎች ውሃ ማዕድንና ኢነርጂ ቢሮዎች መንግስታዊ ካልሆኑ የልማት አጋር ድርጅቶችና ከህብረተሰብ ጋር በመቀናጀት ነው ብለዋል።አቶ ብዙነህ አያይዘውም በ2005/2006 የበጀት ዓመትም የንፁህ መጠጥ ውሃ ሽፋኑን በገጠር 92 በመቶ በከተማ 99 በመቶ ለማሳደግ መታቀዱን ጠቁመው፤ ሀገራዊ የንፁህ መጠጥ ውሃ ሽፋኑን ደግሞ 93 በመቶ ለማድረስ እቅድ ተይዞ እየተሰራ መሆኑን አቶ ብዙነህ መናገራቸውን ዋልታ ኢንፎርሜሽን ማዕከል ዘግቧል።